Vroue vas oor dwelms by Kaapse lughaweTwee vroue, onderskeidelik 21 en 51 jaar oud, is by Kaapstadse Internasionale Lughawe in hegtenis geneem nadat daar dwelms in hul besit gevind is. Die 21-jarige vrou is Sondag in hegtenis geneem nadat sy van Johannesburg na Kaapstad gevlieg het. Kapt. FC van Wyk, ŉ polisiewoordvoerder, sê kokaïen met ŉ geskatte straatwaarde van R300 000 is in haar besit gevind. Die 51-jarige vrou is in die lughawe se vertreksaal in hegtenis geneem. Sy het glo nagenoeg R605 000 se heroïen in haar besit gehad. Albei vroue sal binnekort in die Bellville-landdroshof verskyn.